Тады ж у долю мужа Соф'і Манівідаўны Мікалая Радзівілавіча (дарэчы, пераемніка Алехны Судзімонтавіча на пасадах віленскага ваяводы і канцлера) трапілі абшары Харэцкай воласці паміж Цной і Бярэзінай (з Дамашкевічамі, Дзедзелавічамі, Мсціжам, Зембінам) і, напэўна, Амнішава разам з "людзям даўгінаўцамі", якіх некалі атрымаў у дадатак да "хорян" Івашка Манівідавіч, а таксама невялікія абшары ва ўласна Лагожскай воласці. Гэтыя ўладанні потым заставаліся ў руках Радзівілаў да сярэдзіны XVI стагоддзя.